የአንበጣ መንጋ ባደረሰው ጉዳት ሳቢያ አስቸኳይ የምግብ ዕርዳታ ፍላጎት ከቀን ወደ ቀን እየጨመረ መሆኑ ተገለጸ
በአማራ ብሔራዊ ክልላዊ መንግሥት የኦሮሞ ብሔረሰብ አስተዳደር ዞን፣ በተከሰተው የበረሃ አንበጣ ምክንያት ሰብላቸው የወደመባቸው አባወራዎችና እማወራዎች፣ የሚያስልጋቸው የምግብ ዕርዳታ ብዛት ከቀን ወደ ቀን እየጨመረ መሆኑን የዞኑ የግብርና ቢሮ አስታወቀ፡፡ ባቲ፣ ደዌ ሀረዋ፣ አርጡማ ፋርስ፣ ጅሌ ጡሙጋ፣ ደዊ ጨፋ ወረዳዎች ላይ በተከሰተው የአንበጣ መንጋ ምክንያት 26,013 ቤተሰብ አስተዳዳሪ አርሶ አደሮች ሰብላቸው የወደመባቸው ሲሆን፣ በድምሩ የጉዳቱ ሰለባ የሆኑ 151,291 ቤተሰቦች የአስቸኳይ ጊዜ ዕርዳታ እንደሚያስፈልጋቸው የዞኑ የግብርና ኃላፊ አቶ እብሬ ከበደ ለሪፖርተር ተናግረዋል፡፡ አቶ እብሬ እንደተናገሩት ዕርዳታ የሚያስፈልጋቸው የአርሶ አደሮች ቁጥር ከቀን ወደ ቀን እየጨመረ ሲሆን ከየመንና ከሌላ ቦታዎች በየቀኑ የሚመጣ የአንበጣ ብዛት ጋር በተያያዙ ድጋፍ የሚያስፈልጋቸው ቁጥሩ እያሻቀበ እንደሚገኝ ገልጸዋል፡፡ ካሉት ወረዳዎች ከፍተኛ የአንበጣ መንጋ ውድመት የደረሰበት የባቲ ወረዳ ሲሆን በዚህም ከ26 ቀበሌዎች ውስጥ 20ዎቹ ቀበሌዎች ውስጥ የሚገኝ ሰብል ሙሉ በሙሉ በመንጋው መውደሙን ገልጸዋል፡፡ በዞኑ ካሉት 115 ቀበሌዎች ውስጥ 56ቱ ላይ የአንበጣ መንጋ ከፍተኛ ጉዳት እያደረሰ ይገኛል ያሉት አቶ እብሬ፣ በዞኑ በሰብል የተሸፈነ 19,772 ሔክታር እንዲሁም 11,977 የግጦሽ መሬት በመራቆቱ የእንስሳት መኖ እጥረት ይከሰታል የሚል ሥጋት ማየሉን ተናግረዋል፡፡አቶ እብሬ ለሪፖርተር እንዳስረዱት፣ ከሰብል በተጨማሪ 1,708 ሔክታር የደን ሀብት፣ 74,000 ሔክታር ቁጥቋጦና ከ7,000 ሔክታር በላይ በአንበጣ መንጋው ወድሟል፡፡ በሰብል የለማው 19,772 ሔክታር ውስጥ 14,400 ሔክታር የሚሆነው መውደሙን የገለጹት አቶ እብሬ፣ ችግሩ ይበልጥ አስቸጋሪ የሚያደርገው መንጋው ከፍተኛ በመሆኑና አዲስ መንጋ ከተለያዩ አቅጣጫዎች እየመጣ መሆኑ እንደሆነ ተናግረዋል፡፡ ይኼን ችግር ለመፍታት በሁለትና በሦስት ወር የሚደርሱ ሰብሎች በባለሙያዎች እየተጠኑ ለአርሶ አደሮች ለማቅረብ እየተሠራ መሆኑን ገልጸዋል፡፡ በሌላ በኩል አርሶ አደሩን ለመደገፍ የእንስሳት ሀብት ልማት ላይ በከፍተኛ ሁኔታ እየተሠራ መሆኑን የቢሮ ኃላፊው ተናግረዋል፡፡ በዓለም አቀፍ ደረጃ በተከሰተው የኮሮና ወረርሽኝ ምክንያት ሁሉም ችግር ውስጥ በመሆኑ፣ እንደ ቀድሞው ስንዴ ከውጭ ማስገባት አስቸጋሪ በመሆኑ በአገር ውስጥ የሚመረተውን ማብቃቃት ያስፈልጋል ሲሉም አቶ እብሬ ምክረ ሐሳባቸውን አቅርበዋል፡፡ ከቀበሌ እስከ ዞንና ክልል ደረጃ በሚደረግ ጥረት የአንበጣ መንጋው ወደ ሌሎች አጎራባች ቦታዎች እንዳይዛመት እየተሠራ ቢሆንም መንጋው ከፍተኛ በመሆኑ ጥረቱ ውጤታማ እንዳይሆን አድርጎታል ብለዋል፡፡ አሁን ባለው መረጃ መሠረት ኦሮሚያ፣ ሐረር፣ ድሬዳዋ፣ ሶማሌና ሌሎች አካባቢዎች መንጋው የተሠራጨ በመሆኑ አገር አቀፍ እንቅስቃሴና ርብርብ የሚሻው መሆኑን ጠቁመዋል፡፡ የበረሃ አንበጣ መከሰቱ የግብርና ሴክተሩ እንደ ተቋም የፈተነ ሲሆን ያለው አሠራርም በአጭር ጊዜ እንዲለወጥ ያደረገ መሆኑን የቢሮ ኃላፊው ያስረዳሉ፡፡ በዚህም የአሠራር ሒደት በመቀየሩ ከቀበሌ እስከ ፌዴራል ደረጃ ያለው የመረጃ ልውውጥ ፈጣን እንዲሆን አድርጎታል፡፡ የበረሃ አንበጣ መንጋ በዚሁ ከቀጠለ ረሃብ ሊከሰት ይችላል ያሉት አቶ እብሬ፣ በሁሉም የኢትዮጵያ አካባቢዎች የሚገኙ ባለሀብቶች፣ የመንግሥት ሠራተኛ በሙሉ ለዚህ አገራዊ ድጋፍ እንዲያደርግ ጥሪ አቅርበዋል፡፡ አፋር ክልል ላይ ሰብል ባለመኖሩ የተፈለፈሉት የአንበጣ መንጋዎች ችላ በመባላቸው ዛሬ ላይ ያስከተለውን ጉዳት ፈታኝ እንዳደረገውም አክለዋል፡፡ በዚህም በየክልሎችና ወረዳዎች መንጋው የተከሰተባቸው ቦታዎች ላይ በደንብ መሥራት እንደሚያስፈልግ አሳስበዋል፡፡